कीर्ति शर्मा की कहानी- सरप्राइज़
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Kirti Sharma- Surprise
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
उन तीनों ने कालिंदी से बात करने का मन बनाया और शाम को तय समय पर तीनों कालिंदी के दरवाज़े पर थीं। जैसे ही पाखी ने डोर बेल बजाई, तभी कालिंदी ने ख़ुद दरवाज़ा खोल दिया और उनको देखकर चौंक गई।
‘अरे, कालिंदी दीदी, कहां हो आप, आप तो...’ शन्मुखा की बात काटकर कालिंदी ने हड़बड़ाहट में कहा, ‘अरे, तुम सब? मैं माफ़ी चाहूंगी यार, अभी मुझे बहुत ज़रूरी काम है, कल मिलते हैं न, तुम लोग कल आना प्लीज।’ ‘कल किस समय, हमें आपसे बहुत ज़रूरी बात करनी है कालिंदी दीदी, अब आप हमें और नहीं टाल सकतीं।’
‘कल इसी समय मिलते हैं, पक्का, तुम ज़रूर आना, पर अभी मुझे निकलना होगा, सॉरी, हां।’ ऐसा कहकर कालिंदी जल्दबाजी में निकल गई। और वो तीनों उसके ऐसे व्यवहार से दुखी भी हुईं और चिंतित भी। तीनों कालिंदी के लिए बहुत परेशान रहीं, अगली शाम को उसी समय पर कालिंदी के घर फिर से पहुंचीं, पर इस बार नज़ारा कुछ और था जैसे ही दरवाज़ा खुला सामने कालिंदी मुस्कुराते हुए ज़ोर से चिल्लाई, ‘सरप्राइज़।’
तीनों हल्की-बक्की होकर अंदर गई, परा घर सजा हुआ था और दीवार पर लिखा था, ‘हैप्पी बर्थडे कालिंदी।’
‘ओह, कालिंदी दीदी, आज आपका जन्मदिन है, हम तो भूल ही गए थे।’ शर्बरी ने कहा।
‘तुम भूली नहीं थीं बुद्धू, अपनी रोनी सूरत दिखाकर मैंने तुम्हें सब भुला दिया, तो बताओ कैसा लगा मेरा सरप्राइज?’
‘अपने जन्मदिन पर ख़ुद अपने लिए पार्टी अरेंज करना और दोस्तों को सरप्राइज करना, ऐसा काम बस आप ही कर सकती हो।’ पाखी ने हंसकर कहा।
‘देखो मेरे परिवार में कोई नहीं है, अब तुम तीनों ही मेरा परिवार हो, मैंने सोचा तुम्हारे चेहरे पर थोड़ी ख़ुशी लाकर ख़ुद को बेस्ट गिफ्ट दे देती हूं।’
यह सुनकर तीनों की आंखें नम थी, गम से भी और ख़ुशी से भी।